**Geotehnilise pinnaseuuringu kava I etapp**

Käesolev on geotehnilise pinnaseuuringu kava mnt 2 Tallinn - Tartu - Võru - Luhamaa (E263) km 126,0 - 128,7 Kaliküla lõigu uuringu teostamiseks.

*Varasemalt on vaadeldavale teelõigule osaliselt tehtud uuringud:*

1. *Rakendusgeodeesia ja Ehitusgeoloogia Inseneribüroo OÜ töö nr GE-1944-1 „Ehitusgeoloogilise uurimistöö aruanne. T2 Tallinn-Tartu-Luhamaa mnt km 128-135 Võhmanõmme-Neanurme lõik“. (Uuringu käigus tehti projektalale projekteeritavate sõiduteede ja rajatiste jaoks kokku 156 puurauku läbimõõduga 108 mm. Välitöödel kasutati puuragregaate GM65 ja GM100.)*
2. *Rakendusgeodeesia ja Ehitusgeoloogia Inseneribüroo OÜ töö nr GE-2859 „Ehitusgeoloogilise uurimistöö aruanne. Riigitee 2 (E263) Tallinn-Tartu-Võru-Luhamaa mnt km 108,1-128,1 asuvate Adavere ja Põltsamaa möödasõitude eelprojekt“. (Uuringu käigus tehti projektalale projekteeritavate sõiduteede ja rajatiste jaoks kokku 25 puurauku läbimõõduga 108 mm. Välitöödel kasutati puuragregaate GM75 ja GM100).*

Vastavalt projektlahendusele ja välitööle koostatud nõuetele on olemasolevale sõiduteele paigutatud kokku 30 puurauku (joonised 2.1 – 2.3), millest PA1…27 projekteeritavate sõiduteede asukohta (~200 m vahega) ning PA28…30 varasemalt tehtud uuringu kontrolliks (1pa/km). Uuringute välitöö tegemisel ja aruande vormistamisel lähtutakse Maanteeameti peadirektori 23.12.2020 käskkirjaga nr 1-2/20/1054 kinnitatud „Geotehniliste pinnaseuuringute juhisest“.

Puuraukude positsioneerimiseks kasutatakse geodeetilist alusplaani ning reaalaja GPS seadet „Leica“. Uuringupunktide rajamiseks kasutatakse lintidel puurmasinat GM65 / GM100 ja südamikpuurimise meetodit (ø108 mm). Puurmasinaga rajatavad puuraugud tehakse min 1 m läbi nõrgast aluspinnasest või vähemalt 3,0 meetri sügavuseni või vähemalt 0,5 meetrit lubjakivisse.

Juhul, kui muldesse tehtud puuraukudes esineb turvast (>1,0m paksuselt), fikseerime käsiseadmetega tee kõrvalt aluspinnase kalded, turbakihi paksuse ning piki teed ala alguse ja lõpu. Uuringupunktide asukohad määratakse lähtuvalt muldele tehtud puuraukude infost.

Kuna tegemist on eelprojektiga, siis turbalasundi kalde tuvastamiseks tehakse lisauuringud 200 m vahedega projekteeritavast teljest mõlemale poole 35 m kaugusele või olemasoleva mulde kõrvale ning turbaala algus/lõpp fikseeritakse piki projekteeritava tee telge / mulde kõrvalt 50 m täpsusega. Üle 1,0 m paksuse turbakihi korral võetakse pinnasest eraldi proovid niiskussisalduse määramiseks. Turbalasundi kallete ja piiride fikseerimiseks tehakse uuringud käsiseadmetega.

Kõik puuraugud taastäidetakse puurmetega ning olemasoleva teekatte ulatuses ka asfaltsegu korgiga.

Vastavalt  vajadusele ja juhises määratule võetakse geoloogilises läbilõikes esinevatest kihtidest pinnaseproove, mida saab hiljem kasutada täpsustavate laboriuuringute tegemiseks. Teimitavate proovide maht ja vajadus tuleneb väliuuringu tulemustest, juhisest ja projekti eesmärgist. Vahemikust PA1…27 vähemalt 14 ja kontrollaukudest vähemalt 2tk/pa.

Proove teimitakse akrediteeritud laboris, kus määratakse nõuete kohaselt proovide terastikuline koostis, tulenevalt lõimisest ka platsusnäitajad ning filtratsioonimoodul ning pinnase nimetus. Vastavalt vajadusele määratakse ka orgaanika sisaldus

Vastavalt juhises ette nähtule teostatakse puuraukude asukoha, sügavuse ja proovide pildistamine.

I etapi väliuuringut teostab Reaalprojekt OÜ: 02.2024.

II etapis tehakse väliuuringud rajatiste jaoks. Samuti tehakse ülejäänud teede puuraugud. Peale lõplike asukohtade selgumist esitatakse Transpordiametile selle kohta eraldi uuringu kava.

Koostaja: L. Arumäe

Geoloogiainsener

Reaalprojekt OÜ